'Neem my ernstig op, of jy gaan spyt wees' | Netwerk24
Deur Michael Green 21 Junie 2019 14:28
As Ruann Visser en Justice Siliga dié naweek die daad by die woord voeg, kan boksondersteuners 'n opwindende Suid-Afrikaanse swaargewig-titelgeveg verwag.
Ruann Visser, die SA swaargewig-bokskampioen. Foto: Verskaf
Visser verdedig sy nasionale gordel Sondag in die Sun Arena Times Square in Pretoria teen Siliga.
Die kampioen het vandeesweek belowe dat hy 'n aggressiewee vertoning gaan lewer as in sy vorige geveg by dieselfde plek.
Visser was in Februarie teleurstellend toe hy teen Elvis Moyo van Zimbabwe met punte verloor het.
Visser is 'n groot man wat met die bynaam "The Giant King" spog. Maar hy laat sy teenstander soms toe om die pas aan te gee.
As hy dit weer teen Siliga toelaat, kan hy sy titel kwyt wees. Siliga is self nie 'n monster in die kryt nie, maar hy is ook beter as wat sy rekord aantoon.
Hy het agt oorwinnings en ses nederlae agter die blad. Dis nou nie juis die soort rekord wat 'n mens met 'n kampioen vereenselwig nie.
In sy twee laaste gevegte, teen Josh Pretorius en Luke Sutherland, het Siliga wel tekens getoon dat hy Visser probleme kan besorg.
Justice Siliga het Visser gewaarsku dat hy hom 'n pak slae gaan gee. Foto: Facebook
"Ek was verroes in my twee laaste gevegte nadat ek vir 'n jaar nie geboks het nie. As Visser my nie ernstig opneem nie, gaan hy spyt wees," het Siliga dié week aan SA Boxing Talk gesê.
"As hy dink hy gaan my binne twee rondes uitslaan, maak hy 'n fout. Ek het hierdie titelkans verdien en ek gaan dit aangryp."
Vir Visser, wat nog net twee van sy 17 gevegte in die beroepskryt verloor het, wag daar 'n moontlike geveg in Amerika as hy wen.
In die stadium wil boksondersteuners egter net vir 'n slag weer 'n ordentlike SA swaargewig-titelgeveg sien.
Die toernooi begin om 12:00 en daar is verskeie voorgevegte wat heelwat belangstelling gaande maak.
Die belowende swaargewig Vlad Sirenko van Oekraïne pak die ervare Denis Bakhtov van Rusland in een van hulle.